再和雲龍歌留陸務觀西湖小集且督戰云
作者：楊萬里
朝代：宋

paragraphs: 我願身爲雲，東野化爲龍。
龍會入淵雲入岫，韓子却要長相逢。
作意相尋偏不值，不知今年是何歲。
剡藤玉板贈一番，廷珪烏丸灑未乾。
乃是故人陸浚儀，詩骨點化黄金丹。
謂宜天祿貯劉向，不然亦合雲臺上。
却令去索催租錢，枉却清風明月三千篇。
夜裝明發走不徹，半篙刺碎嚴灘月。
老夫不願萬戶侯，但願與君酒船萬斛同拍浮。
老夫不怯故將軍，但怯與君筆陣千里相追奔。
少陵浣花舊時屋，太白青山何處墳。
二仙死可埋丘阜，二仙生可著韋布。
名挂廣寒宮裏樹，非煙非雲亦非霧，長使玉皇掉頭誦渠句。
詩府誰得玉𥫽開，詩壇誰授黄鉞來。
留君不住君急回，不道西出陽關無此杯。
西山金盆儘渠頹，斯游明日方懷哉。